Vähendatud kõrgushajutusmiinimum

Vähendatud kõrgushajutusmiinimum (ingl Reduced Vertical Separation Minima, RVSM) on 2000-jalase (u 600 meetrise) hajutuse asemel 1000-jalase (u 300 meetrise) kõrgushajutusmiinimumi kasutamine lennutasandite FL290 (u 8800 meetrit) ja FL410 (u 12 500 meetrit) vahel. Hajutusmiinimumi vähendamine aitab suurendada kontrollitud õhuruumis samal ajal viibivate õhusõidukite arvu ja tõsta lennuliikluse korraldamise paindlikkust. 1958. aastal määras Rahvusvaheline Tsiviillennunduse Organisatsioon (ICAO) õhusõidukite omavaheliseks kõrgushajutusmiinimumiks 1000 jalga maa- või veepinnast kuni lennutasandini FL290 ulatuvas kontrollitavas õhuruumis ja 2000 jalga ülalpool lennutasandit FL290. Suurem kõrgushajutusmiinimum ülalpool lennutasandit FL290 oli tingitud tolleaegsete kõrgusmõõturite ebatäpsusest suurtel kõrgustel. Lennutasandit FL290 ei valitud hajutusmiinimumide erinevuse piiriks mitte teaduslikel põhjustel, vaid sellepärast, et see lennutasand oli tolleaegsete õhusõidukite maksimaalseks reisilennukõrguseks. 1970. keskpaigas alanud ülemaailmne naftakriis ja sellega kaasnenud kütusehindade tõus tõi lennufirmade kasvava nõudluse õhuruumi efektiivsema kasutuse ning läbilaskevõime suurendamise järele. Need tingisid omakorda ettepanekud vähendada kõrgushajutusmiinimumi ülalpool lennutasandit FL290. 1982. aastal alustati ICAO eestvedamisel hajutusmiinimumi vähendamise võimalikkuse uuringuid, mille tulemusena leiti 1988. aastal, et vähendatud kõrgushajutuse rakendamine on tehniliselt võimalik ilma liigsete kulutusteta. Samas jõudsid vähendatud kõrgushajutusmiinimumi rakendamise jaoks piisavalt täpsed õhusõidukite avioonika, kõrgusmõõturid ning autopiloodisüsteemid laialdasemalt kasutusse alles 1990ndatel. 27.03.1997 rakendati Põhja-Atlandi kohal esimene vähendatud kõrgushajutusmiinimumiga kontrollitud õhuruum lennutasandite FL330 (u 10 000 meetrit) ja FL370 (u 11300 meetrit) vahel. Eesti õhuruumis rakendus vähendatud kõrgushajutusmiinimum jaanuaris 2002. Aastaks 2005 oli vähendatud kõrgushajutusmiinimum kasutusel kogu läänepoolkeral, samuti Põhja-Aafrikas, Kagu-Aasias ja Vaikse Ookeani kohal. Kogu Aafrikas rakendati vähendatud kõrgushajutusmiinimum 2008. aastal, Hiina Rahvavabariigi õhuruumis 2007. aastal, Venemaa Föderatsiooni õhuruumis 2011. aastal. Vähendatud kõrgushajutusmiinimumiga õhuruumis lendamiseks peab õhusõiduki varustusse kuuluma: kaks teineteisest sõltumatut kõrguse mõõtmise süsteemi ohtliku kõrguse häiresüsteem automaatne kõrgusehoidmise süsteem sekundaarradari (SSR) transponder, millel on selline kõrgusest teatamise süsteem, mida saab kõrguse hoidmiseks ühendada kasutusel oleva kõrguse mõõtmise süsteemiga. Kõigil õhusõidukitel, mis pole tehniliselt võimelised vähendatud kõrgushajutusmiinimumi nõudeid täitma, rakendatakse endiselt 2000-jalast hajutust. Hajutusmiinimumi vähendamine on toonud järgnevat kasu: lennufirmad on jõudnud järelduseni, et muudatuse kasulikkus oli suurem ja kulud väiksemad kui ennustatud. mandritevahelisi lende teostavate lennufirmade õhusõidukite vähendatud kõrgushajutusmiinimumide nõuetega vastavusse viimine tasus ära aastaga, kuna vähenes kütusekulu. lennujuhtimisüksustel ei esinenud erilisi raskusi vähendatud kõrgushajutusmiinimumi protseduuridele üleminekuga. Nad said pakkuda õhusõidukitele sobivamaid marsruute ja olid võimelised osutama teenust märgatavalt paindlikumalt. Transponder Avioonika Kõrgusmõõtur Õhuruum Lennunduse mõisteid Rahvusvaheline Tsiviillennunduse Organisatsioon ICAO (2013). "Appendix G to Part 91 - Operations in Reduced Vertical Separation" (PDF). Vaadatud 14.04.2021. Skybrary (2021). "Reduced Vertical Separation Minima (RVSM)". Vaadatud 14.04.2021. Colamosca, B (2003). "A Brief history of the Reduced Verctial Separation Minimum (RVSM)" (PDF). Vaadatud 14.04.2021. ICAO (2002). "Manual on implementation of a 300 m (1 000 ft) vertical separation minimum between FL 290 and FL 410 inclusive" (PDF). DOC 9574. Originaali (PDF) arhiivikoopia seisuga 19.04.2021. Vaadatud 14.04.2021. Silva, S (2010). "A brief history of RVSM" (PDF). Vaadatud 14.04.2021. EANS (2002). "Vähendatud kõrghajutusmiinimumi RVSM rakendamine Eesti õhuruumis". Originaali arhiivikoopia seisuga 18.04.2021. Vaadatud 14.04.2021. ICAO (25.09.2008). "Aviation - Breaking News - 25 september 2008" (PDF). Vaadatud 14.04.2021. Skybrary (2019). "China Reduced Vertical Separation Minima (RVSM)". Vaadatud 14.04.2021. CAIGA (2011). "About the transition to the ICAO vertical separation system and Reduced Vertical Separation Minimum (RVSM) from FL 290 to FL 410 inclusive in the airspace of the Russian Federation effective from 17. november 2011" (PDF). Originaali (PDF) arhiivikoopia seisuga 18.04.2021. Vaadatud 14.04.2021. Euroopa Liit (2012). "Komisjon määrus (EL) nr 965/2012". Euroopa Liidu Teataja. Vaadatud 14.04.2021.